Per Husted og Mogens Jespersen afventer i spænding.

Som resten af de nordjyske kommuner melder også Mariagerfjord Kommune om flotte stemmeprocenter. TV2/Nords udsendte reporter Christian French fortæller, at 69,2 procent af de stemmeberettigede i Hobro har givet deres mening til kende. Til sammenligning var det i 2009 60,3 procent, der stemte. De to borgmesterkandidater Per Husted (S) og Mogens Jespersen (V) er begge på plads i Hobro, hvor de i spænding venter på, hvem af dem, der efter i aften kan kalde sig borgmester af Mariagerfjord Kommune. Det er ventet, at det vil blive et tæt opløb, men ifølge TV2/Nords mand i marken tager begge kandidaterne det med ro. Mogens Jespersen fortæller, at han er klar til at forhandle med Konservative, Dansk Folkeparti, Liberal Alliance og Radikale Venstre, mens Per Husted er klar til at forhandle med Enhedslisten, SF, Radikale Venstre, der altså er på begge borgmesterkandidaternes forhandlingshold. Peter Carstensen og resten af Radikale Venstre kan altså ende i en interessant position, når stemmesedlerne er gjort endeligt op.